葡萄牙人 (國歌)

《葡萄牙人》，係葡萄牙共和國嘅國歌。歌詞譜自亨利克·洛佩斯·德·孟東薩，由歐弗利多·奇作曲。由於英國喺19世紀末落最後通牒挑釁葡萄牙，要葡萄牙軍隊退出喺安哥拉同莫三鼻給之間嘅領土，激起咗民族主義嘅熱潮，所以誕生咗呢首富有戰鬥力嘅歌。1910年葡萄牙共和國成立，呢首歌成為國歌。

歷史 
19世紀末，正值葡萄牙共和運動興起嘅時候，葡萄牙布拉干薩王朝提出咗粉紅地圖計劃，希望佔領葡屬安哥拉同葡屬莫三鼻給之間嘅英國殖民地，重向本國百姓加重徵稅，作為實行計劃嘅資金來源。

1890年1月11號，英國發出最後通牒，要求葡萄牙全面放棄佢嘅粉紅地圖計劃。之後英方更派軍艦遠赴首都里斯本港口，威脅葡方如果唔下令撤走非洲莫三鼻給同安哥拉之間嘅葡萄牙軍隊，就會對里斯本開火。朝廷喺英國嘅威脅下，唯有應承英方嘅條件。

朝廷被迫接受英國條件呢件事傳出，國內民眾譁然、重發生騷亂；原本因徵稅而仙都唔仙下嘅葡萄牙民眾，對國王不滿嘅程度火上加油；令佢哋對君主起疑，希望推冧王室，建立共和。

共和黨人作家孟東薩有感於此，作咗一首詩，敦促佢嘅同胞為祖國戰鬥，重透過描寫海軍來稱頌國家，尤其係15到16世紀嘅歷史。歐弗利多·奇為首詩作曲，呢首歌即刻得人鍾意，表達咗葡萄牙人對葡萄牙當局向英國人跪地喂豬乸嘅唔啹。

1891年1月31號，共和主義者喺葡萄牙北部城市波圖起革命，高唱呢首歌。後來革命被鎮壓，歌曲亦被取締。1910年10月5號，革命成功推冧布拉干薩王朝，廢除君主制，建立葡萄牙共和國。1911年，呢首歌正式立法變咗葡萄牙嘅國歌。

1999年12月20號，《葡萄牙人》喺澳門嘅國歌地位畀《義勇軍進行曲》取代咗。

歌詞 
呢首歌嘅歌詞淨係包含孟東薩原詩入面嘅第一段同重句，之前原詩嘅第二同第三段都冇納入歌詞入面；而歌詞重句入面嘅第五句係，意思係「冒住炮火前進，前進！」；但原詩係，意思係「冒住英寇前進，前進！」。

葡萄牙國歌--葡萄牙人
 A Portuguesa - 葡萄牙政府網站 

Hino Nacional - 慶祝葡萄牙共和國成立一百週年網站 

國歌
葡萄牙